KFUM-Spejderne i Danmark

KFUM-Spejderne i Danmark er Danmarks næststørste spejderkorps og havde 27.523 medlemmer ved udgangen af 2021. Korpset består af både drenge og piger, der kendes på deres grønne uniformer og bordeauxråde tørklæder.

KFUM-Spejderne i Danmarks formål er at oplære børn og unge til selvstændighed, medansvar, demokratisk livsholdning og mellemfolkelig forståelse i overensstemmelse med den internationale spejderbevægelses idé. KFUM-Spejderne i Danmark er tilknyttet den internationale spejderorganisation – The World Organization of The Scout Movement (WOSM)

KFUM-Spejderne var oprindeligt tilknyttet det civile KFUM, men den tilknytning ophørte officielt i 1969. Den historiske tilknytning kan dog fortsat ses i korpsets navn og den trekantede form på korpsets logo.

KFUM-Spejderne i Danmark ejer og driver Houens Odde Spejdercenter ved Kolding og Spejdercenter CPH i København.

Historie 
KFUM-Spejderne blev stiftet 28. september 1910 af Maskinmester Jens Grane i KFUM's bygning i Gothersgade i København (KFUM-borgen). Nogle unge mænd fra gymnastikafdelingen havde i 1909 hørt om det nye spejderbegreb fra en af KFUM's sekretærer Gunner Engberg, der i London havde købt bogen Scouting For Boys. I november samme år afholdt han et foredrag i ungdomsafdelingen, som inspirerede til at arbejde videre med at etablere spejderarbejdet som en del af KFUM.

En uge efter at spejderforeningen blev stiftet bestod den af 4 patruljer med i alt 28 drenge og efter 2 uger var de tal oppe på 6 patruljer med ca. 50 drenge.

I december 1910 blev Det Danske Spejderkorps (DDS) stiftet ud fra en række spejderpatruljer, der allerede havde fungeret uden samlet ledelse siden 1909. Jens Grane var medstifter og arbejdede på at gøre KFUMs Spejderkorps til en del af DDS. Det lykkedes i 1912 hvor KFUM-Spejderne blev indlemmet i DDS som en selvstændig division. Det varede dog kort da KFUM-Spejderne i 1916 igen blev et selvstændigt korps, efter uenigheder om forpligtelsen til at forkynde det kristne budskab for spejderne.

Den første spejderlejr blev afholdt da KFUM-Spejderne var en del af Det Danske Spejderkorps i 1913 på Kalø.

I mange år var KFUM-Spejderne løst tilknyttet det civile KFUM, der blandt andet havde faste pladser i hovedbestyrelsen. Den tilknytning ophørte formelt i 1969, hvor den sidste af KFUM's bestyrelsespladser bortfaldt. Den historiske tilknytning til KFUM er fortsat bevaret i korpsets navn, den trekantede kontur af korpsets logo og i korpsets forkyndende arbejde.

Korpset bestod oprindeligt udelukkende af drenge, men i 1972 blev de første enheder med både piger og drenge godkendt. Siden indledtes der i flere grupper et tæt samarbejde med KFUK-Spejderne. I 1982 takkede KFUK-Spejderne officielt nej til en sammenlægning og det førte samme år til at KFUM-Spejderne officielt tillod blandede enheder og grupper. Både piger og drenge er organiseret i verdensorganisationen WOSM.

Enhederne 
Spejderarbejdet foregår i omkring 450 lokale grupper spredt over hele landet. Grupperne varierer i størrelse fra små grupper med under 20 medlemmer op til de største grupper med omkring 200. En spejdergruppe består af en eller flere af følgende enheder:
 3-6 år: Familiespejder
 0.-1. klasse: Bæverflok
 2.-3. klasse: Ulveflok
 4.-5. klasse: Juniortrop
 6.-8. klasse: Spejdertrop
 9.kl – 17 år: Seniortrop
 17 år og opefter: Roverklan

Distrikter 
Distriktet et serviceorgan for dets grupper. Det skal hjælpe grupperne med at lave det bedste spejderarbejde for børn og unge. Det gør det i samarbejde med korpsets ansatte udviklingskonsulenter, som deler områderne Fyn/Sjælland og Jylland.

Nedlæggelsen af Bastrup Distrikt 
Igennem en længere årrække havde distriktet haft meget lav tilslutning til distriktsarrangementer og havde svært ved at finde medlemmer til distriktsstaben. Flere grupper i distriktet havde været mere orienteret mod nabodistrikterne, og den geografiske sammensætning af Bastrup blev vurderet af flere grupper som uhensigtsmæssig.

Grupperne i Bastrup Distrikt begyndte at drøfte fremtiden for distriktet i samarbejde med korpsets udviklingskonsulenter og Hovedbestyrelsen i 2012. Denne proces mundede i efteråret 2012 ud i, at grupperne fra Bastrup ønskede distriktet nedlagt og i stedet at blive tilknyttet nabodistrikterne.

På denne baggrund besluttede Hovedbestyrelsen i januar 2013 at imødekomme indstillingen om nedlæggelse af distriktet og at afsøge mulighederne for at tilknytte grupperne fra det tidligere Bastrup Distrikt til nabodistrikterne Ole Rømer, Hjorte og Ermelunden.

På baggrund af positive tilbagemeldinger fra grupper og distrikter besluttede Hovedbestyrelsen på sit møde søndag d. 26. maj 2013 at godkende fordelingen af grupperne fra Bastrup Distrikt.

Grupperne fra Bastrup Distrikt blev fordelt således:

Bæverlov og -løfte 
Bæverloven lyder:
 Bævere leger sammen
 Bævere arbejder sammen
 Bævere holder sammen

Bæverløftet lyder:
"Jeg lover at gøre mit bedste for at lytte til Guds ord, holde bæverloven og være en god ven."

Ulvelov og -løfte 
Ulveloven lyder sådan her:
 en ulv adlyder den gamle ulv
 en ulv giver aldrig tabt

Ulveløftet lyder sådan her:
"Jeg lover at gøre mit bedste for at lytte til Guds ord, holde ulveloven og hver dag gøre noget for at glæde andre."

Spejderlov og -løfte 
Spejderloven er et ideal, som alle spejderne bør leve efter, så godt spejderen nu engang kan. Når løftet er afgivet, går man ikke til spejder, man er spejder.

Spejderloven lyder sådan her:

En spejder:
 lytter til guds ord
 er hjælpsom
 respekterer andre
 værner naturen
 er til at stole på
 tager medansvar
 finder sin egen mening

Spejderløftet lyder sådan her:
"Jeg lover at gøre mit bedste for at lytte til Guds ord, holde spejderloven og hver dag gøre noget for at glæde andre."

Kendetegn 
KFUM-Spejdere kendetegnes som mange andre spejdere ved at bære uniform og tørklæde. KFUM-Spejdernes uniform er mørkegrøn og deres tørklæde er bordeauxrødt. Det traditionelle spejdertørklæde kan også erstattes med et officielt bordeaux-rødt partisanertørklæde.

Navnet "KFUM-Spejderne" 
KFUM-Spejderne i Danmark tager deres navn fra det civile KFUM som korpset udsprang fra. Selvom korpset siden ikke har nogen formel tilknytning til KFUM er navnet fortsat bibeholdt. KFUM står for Kristlig Forening for Unge Mænd, men i dag bliver KFUM ofte fortolket som "Kristlig Forening for Unge Mennesker".

Logo 
KFUM-Spejdernes logo består af spejderliljens negative rum farvet i grøn, lysegrøn og bordeauxrød. Mærket former en trekant med bløde hjørner som en reference til korpsets historiske rødder i KFUM. Baden-Powells oprindelige symbolik hvor spejderliljens peger opad for at symbolisere at spejderne stræber mod noget højere er bevaret i logoets midderste røde streg som ligeledes peger opad.

Korpslejr 
KFUM-Spejderne har afholdt korpslejr hvert femte år, og lejren placeredes et nyt sted hver gang. Den seneste korpslejr blev afholdt i Skive i 2010 under navnet SEE 20:10 (Scout Explorer Event 2010). Der er ikke blevet afholdt korpslejr siden 2010 da KFUM-Spejdernes siden da har deltaget i den fælleskorpslige Spejdernes Lejr.

Liste over korpslejre 
 1916 Bramsnæsvig – 126 deltagere
 1920 Skamlingsbanken – over 1000 deltagere
 1925 Trelde Næs – ca. 2200 deltagere
 1930 Fænø – ca. 2400 deltagere
 1935 Jubilæumslejren Hjortekær – ca. 3000 deltagere
 1946 Sønderborg (1945 lod sig ikke gøre pga krigsafslutningen) – ca. 10.100 deltagere
 1950 Fredericia – ca. 7000 deltagere
 1955 Bornholm – ca. 7500 deltagere
 1960 Moesgård – ca. 8000 deltagere
 1965 Trelleborglejren – ca. 9300 deltagere
 1970 Holstebrolejren – ca. 7000 deltagere
 1976 Møllelejren (Assenbæk) – ca. 8400 deltagere
 1980 Langeskovlejren – ca. 13.400 deltagere
 1985 Frederikshavnlejren – ca. 16.400 deltagere
 1990 Holbæklejren – Den største korpslejr med ca. 20.700 deltagere
 1996 Sønderborglejren (1995 blev fravalgt som korpslejrår pga. Verdensjamboree i Holland) – ca 18.000 deltagere
 2000 Randerslejren – ca. 16.500 deltagere
 2005 Guldborgsundlejren – ca. 15.000 deltagere
 2010 Skive – SEE 20:10 – ca. 16.000 deltagere

Spejdernes Lejr 
KFUM-Spejderne deltog også i den første Spejdernes Lejr i 2012 ved Holstebro.

 2012 Spejdernes Lejr 2012 ved Holstebro – 37.334 deltagere fra 40 forskellige lande
 2017 Spejdernes Lejr 2017 ved Sønderborg - 37.000 deltagere
 2022 Spejdernes Lejr 2022 på Hedeland 30km fra København - 32.000 Deltagere
 2026 Spejdernes Lejr 2026 Lokationen offentliggøres først i foråret 2023

Eksternt link 
 
 Spejdernes Lejr

Noter 

Spejderkorps fra Danmark
Danmark